Atbarah
        
         (by i Sudan)
Store norske leksikon,Geografi,Verdens geografi,Afrika,Sudans geografi
Atbarah er en by i Sudan, nord for elven Atbarahs utløp i Nilen, cirka 270 kilometer nordøst for hovedstaden Khartoum. Byen hadde cirka 112 000 innbyggere i 2008.
Ved Atbarah vant i 1898 det britisk-egyptiske hærtoget, under ledelse av Kitchener, et viktig slag mot den islamske staten opprettet i Sudan av Mahdien. Byen ble deretter grunnlagt som knutepunkt og administrasjonssentrum for Sudans jernbane. Britene bygget skinneganger fra Wadi Halfa i nord til Khartoum i sør via Atbarah, og fra Atbarah til Port Sudan på Rødehavskysten. Byens sentrale posisjon innenfor samferdselsnettet førte til at den også ble et viktig handelssentrum og administrasjonssentrum. I den senere tiden er det bygget asfalterte hovedveier som går til Khartoum i sør, Port Sudan i øst og Merowe i nordøst. En ny bro over Nilen sto ferdig sør for Atbarah i 2009. Det er en stor sementfabrikk sør for byen. Les mer i Store norske leksikon Sudans geografi